**Mesto Vrútky**

Predkladacia správa

*Určené:*

*na zasadnutie Mestskej rady vo Vrútkach dňa 29.11.2019*

*a Mestského zastupiteľstva vo Vrútkach dňa 10.12.2019*

**Názov materiálu :**

**Všeobecne záväzné nariadenie mesta Vrútky č. 7/2019 o poskytovaní dotácií**

**Materiál obsahuje**: - predkladacia správa

* dôvodová správa
* Všeobecne záväzné nariadenie č.7/2019

***Návrh na* uznesenie :**

**Mestské zastupiteľstvo vo Vrútkach**

**s c h v a ľ u j e**

**Všeobecne záväzné nariadenie mesta Vrútky č. 7/2019 o poskytovaní dotácií**

**Stanovisko komisie finančnej, správy majetku, výstavby, územného rozvoja a životného prostredia:** odporúča MsZ schváliť Všeobecne záväzné nariadenie mesta Vrútky č. 7/2019 o poskytovaní dotácií

**Stanovisko komisie školskej, kultúry mládeže a športu:** odporúča MsZ schváliť Všeobecne záväzné nariadenie mesta Vrútky č. 7/2019 o poskytovaní dotácií

**Spracovali:** Ing.Mgr.Anna Sviteková, Mgr.Juraj Gorilák

**Predkladá:** Ing. Mgr. Anna Sviteková, prednostka MsÚ

Vo Vrútkach, 12.11.2019

................................................

podpis predkladateľa

Dôvodová správa

Mestský úrad vo Vrútkach pripravil aktualizáciu súčasne platného Všeobecne záväzného nariadenia Mesta Vrútky č. 9/2015 o poskytovaní dotácií. Na základe podnetu poslancov MsZ a to predsedu komisie **školstva, kultúry, mládeže a športu** pri MsZ vo Vrútkach **Mgr. Mariána Kráľa a tajomníčky komisie Mgr. Zuzany Fúrovej ako aj hlavného kontrolóra Dušana Chrastinu a pracovníkov MsÚ boli zapracované jednotlivé aktualizácie VZN.**

**Zmenou oproti súčasnému VZN je, že** výška 20% zo schválenej sumy na dotácie bude tvoriť zvláštnu dotačnú rezervu primátora mesta. Zreteľ na prerozdeľovanie dotácií bude na sociálne znevýhodnené skupiny, deti, mládež a dôchodcov. Ďalej sme upravili lehoty: Mestský úrad Vrútky v lehote 7 pracovných dní od ukončenia termínu podávania žiadostí posúdi úplnosť predložených žiadostí a v prípade, že žiadosť nie je úplná, vyzve žiadateľa, aby ju v stanovenej lehote (zvyčajne do troch pracovných dní) doplnil. V rámci posudzovania žiadosti zisťuje i skutočnosť, či žiadateľ má vyrovnané všetky záväzky voči Mestu Vrútky a jeho organizáciám. Následne predložené žiadosti posudzujú komisie MsZ, a to do 15. marca príslušného roka. Pridelenie dotácií žiadateľom, ktorí splnili podmienky tohto nariadenia schvaľuje primátor mesta podľa návrhu príslušnej komisie do 30. marca príslušného roka.

Novinkou sú mimoriadne dotácie. MsZ v odôvodnených prípadoch môže schváliť mimoriadnu dotáciu pre žiadateľa, ktorá bude adresne vyčlenená v rozpočte Mesta Vrútky. Za odôvodnené prípady sa považuje udalosť, akcia, podujatie, ktoré nebolo možné žiadateľom predvídať.

Zúčtovanie dotácií a ich následná kontrola v zmysle pôvodného VZN sa nemení.

**N Á V R H**

**Všeobecne záväzné nariadenie mesta Vrútky č. 7/2019 o poskytovaní dotácií**

Mesto Vrútky na základe §6 ods. 1 zákona č. 369/90 Zb. o obecnom zriadení v znení neskorších zmien a zákona č. 583/2004 Z. z. o rozpočtových pravidlách územnej samosprávy v znení neskorších predpisov vydáva toto Všeobecne záväzné nariadenie ( ďalej len „VZN“ ).

**§ 1**

**Účel a predmet VZN**

VZN upravuje:

1. Podmienky poskytovania dotácií právnickým osobám a fyzickým osobám - podnikateľom pôsobiacim na území mesta Vrútky.

2. Určenie výšky dotácie.

**§ 2**

**Pôsobnosť VZN**

1. VZN sa vzťahuje na právnické a fyzické osoby, ktoré:

a) majú sídlo alebo trvalý pobyt na území mesta Vrútky

b) vykonávajú činnosť na území mesta Vrútky

c) poskytujú služby obyvateľom mesta Vrútky

2. Dotáciu je možné poskytnúť na:

a) podporu všeobecne prospešných služieb

b) verejnoprospešných účelov

**§ 3**

**Základné pojmy a definície**

Na účely tohto nariadenia sa rozumie pod pojmom:

1. „Dotácia“ - poskytnutý, nenávratný finančný príspevok mestom Vrútky.

2. „Žiadateľ“ - právnická osoba alebo fyzická osoba - podnikateľ, ktorá spĺňa podmienky jednotlivých ustanovení tohto nariadenia na poskytnutie dotácie. Žiadateľom môže byť aj záujmová, humanitná a charitatívna organizácia, nadácia, nadačný fond, občianske združenie.

3. „Všeobecne prospešné služby“ - poskytovanie sociálnej pomoci, humanitárnej a charitatívnej starostlivosti, tvorba, rozvoj, obnova, ochrana a prezentácia duchovných a kultúrnych hodnôt, vzdelávanie, výchova a rozvoj telesnej kultúry a športu, výskum, vývoj, vedecko-technické služby a informačné služby, ochrana a tvorba životného prostredia a ochrana zdravia obyvateľstva, poskytovanie zdravotnej starostlivosti, služby na podporu regionálneho rozvoja a zamestnanosti.

4. „Verejnoprospešné účely“ - slúžiace v prospech alebo v záujme širšieho okruhu ľudí (verejnosti) - rozvoj a ochrana duchovných a kultúrnych hodnôt, realizácia a ochrana ľudských práv alebo iných humanitných cieľov, ochrana a tvorba životného prostredia, zachovanie prírodných hodnôt, ochrana zdravia, ochrana práv detí a mládeže, rozvoj vedy, vzdelania, telovýchovy a športu, rozvoj humanitárnej a charitatívnej pomoci.

**§ 4**

**Spôsob tvorby finančných prostriedkov určených na poskytovanie dotácií**

1. Finančné prostriedky určené na dotácie v zmysle tohto nariadenia sa vytvárajú v procese hospodárenia Mesta Vrútky z vlastných príjmov Mesta Vrútky. Objem finančných prostriedkov určených na poskytovanie dotácií je schvaľované v rámci rozpočtu na príslušný kalendárny rok MsZ.

Výška 20% zo schválenej sumy tvorí zvláštnu dotačnú rezervu primátora mesta. O jej použití rozhoduje na základe žiadostí jednotlivých subjektov podľa § 2.

2. Poskytnutie dotácií nesmie zvyšovať dlh Mesta Vrútky.

**§ 5**

**Podmienky na poskytnutie dotácií**

1. Na poskytnutie dotácie nemá žiadateľ žiadny právny nárok.

2. Dotácie sa neposkytujú politickým stranám, politickým hnutiam a ich koalíciám.

3. Dotácie nie je možné poskytnúť na:

- financovanie nákladov stravného;

- úhradu miezd, platov a odmien;

- nákup alkoholických a tabakových výrobkov;

- ošatné;

- preplatenie honorárov pre organizátorov projektu;

- refundáciu výdavkov uhradených žiadateľom v predchádzajúcich rokoch;

- splácanie úverov a úrokov z poskytnutých úverov;

- náklady, ktoré sa nedajú preukázateľne doložiť účtovnými dokladmi;

- rekonštrukciu a údržbu objektov (hnuteľnej a nehnuteľnej povahy).

4. V jednom rozpočtovom roku je možné poskytnúť tomu istému žiadateľovi finančné prostriedky len raz.

5. Všeobecné kritériá pre poskytnutie dotácií z rozpočtu mesta sú:

- reálne zadefinovaná východisková pozícia projektu (konkrétnosť, vecnosť, splniteľnosť projektových úloh);

- praktická využiteľnosť a širšia verejnoprospešná dimenzia projektového zámeru;

- kompletnosť spracovania a špecifickosť projektu;

- propagačno-prezentačná stránka projektu (akcent na mesto ako poskytovateľa dotácie);

- kompatibilita so zámermi Programu hospodárskeho a sociálneho rozvoja Mesta Vrútky;

- zameranie na sociálne znevýhodnené skupiny, deti, mládež a dôchodcov.

6. Príslušné komisie MsZ predložia návrhy hodnotiacich kritérií pre žiadosti o dotácie. Hodnotiace kritériá príslušných komisií MsZ schvaľuje primátor mesta. Komisie MsZ vyhodnotia predložené žiadosti na základe plnenia schválených kritérií.

**§ 6**

**Predkladanie žiadostí o poskytnutie dotácií**

1. Žiadosti o poskytnutie dotácií na príslušný rok sa predkladajú písomne v zmysle Prílohy č. 1 tohto VZN.

2. Žiadosti sa predkladajú do podateľne Mestského úradu Vrútky do 31. januára príslušného rozpočtového roku v zapečatenej obálke s nápisom „Žiadosť o dotáciu“ s uvedením oblasti, z ktorej sa dotácia žiada. Žiadosti podané po termíne uzávierky nebudú akceptované.

3. Mestský úrad Vrútky v lehote 7 pracovných dní od ukončenia termínu podávania žiadostí posúdi úplnosť predložených žiadostí a v prípade, že žiadosť nie je úplná, vyzve žiadateľa, aby ju v stanovenej lehote (zvyčajne do troch pracovných dní) doplnil. V rámci posudzovania žiadosti zisťuje i skutočnosť, či žiadateľ má vyrovnané všetky záväzky voči Mestu Vrútky a jeho organizáciám.

4. Predložené žiadosti posudzujú komisie MsZ, a to do 15. marca príslušného roka. Na zasadnutí komisií MsZ sa zúčastní aspoň jeden zástupca za každú oblasť dotácií mestského úradu s hlasom poradným.

Pridelenie dotácií žiadateľom, ktorí splnili podmienky tohto nariadeniaschvaľuje primátor mesta podľa návrhu príslušnej komisie do 30. marca príslušného roka.

5. Komisie MsZ z posúdenia žiadostí vyhotovia zápis, ktorý obsahuje:

- zoznam predložených žiadostí;

- zoznam žiadostí, ktoré komisia neodporúča podporiť vrátane odôvodnenia;

- zoznam žiadostí, ktoré komisia odporúča podporiť vrátane navrhnutej výšky dotácie;

- mená a podpisy členov komisie MsZ;

- meno a podpis zapisovateľa.

6. Po schválení výšky dotácií bude táto skutočnosť Mestským úradom Vrútky písomne a bezodkladne oznámená jednotlivým žiadateľom. Zoznam schválených žiadateľov spolu so schválenou finančnou dotáciou bude zverejnený na internetovej stránke mesta a na úradnej tabuli.

7. Po schválení dotácie primátorom mesta spracuje Mestský úrad Vrútky Dohodu o poskytnutí dotácie medzi žiadateľom a Mestom Vrútky. Táto Dohoda musí obsahovať:

- kontaktné údaje štatutárneho zástupcu fyzickej alebo právnickej osoby (meno, adresa, dátum narodenia, IČO, bankové spojenie);

- výšku a účel poskytnutia dotácie;

- termín zúčtovania dotácie.

- upozornenie na penalizáciu, prípadne vrátenie dotácie v prípade porušenia finančnej disciplíny a použitia finančných prostriedkov na iný účel ako určuje Dohoda o poskytnutí dotácie.

**§ 7**

**Mimoriadne dotácie z rozpočtu mesta**

1. MsZ v odôvodnených prípadoch môže schváliť mimoriadnu dotáciu pre žiadateľa, ktorá bude adresne vyčlenená v rozpočte Mesta Vrútky. O výške mimoriadnej dotácie rozhodne MsZ na základe žiadosti subjektu a to až po jej posúdení a odporučení príslušnou komisiou MsZ a finančnou komisiou pri MsZ. Mimoriadna dotácia bude poskytnutá na základe Dohody o poskytnutí dotácie z rozpočtu Mesta Vrútky v súlade s podmienkami tohto VZN.

2. Za odôvodnené prípady v zmysle ods. 1 sa považuje udalosť, akcia, podujatie, ktoré nebolo možné žiadateľom predvídať.

**§ 8**

**Vyplácanie dotácií**

1. Mesto Vrútky vyplatí žiadateľovi po podpísaní Dohody o poskytnutí dotácie 50% zo schválenej dotácie. Peniaze budú v určenej výške prevedené na účet prijímateľa do 15 dní od podpisu Dohody.

2. Po zúčtovaní celého projektu bude žiadateľovi doplatených zvyšných 50% schválenej dotácie. Peniaze budú prevedené na účet prijímateľa do 15 dní od zúčtovania projektu.

**§ 9**

**Použitie a zúčtovanie dotácie**

1. Zúčtovanie finančných prostriedkov charakteru uvedeného v § 7 bod 2 je žiadateľ povinný predložiť Mestskému úradu vo Vrútkach do 30.11. kalendárneho roka. V prípade nedodržania termínu, nebude zostatok dotácie vo výške 50% poskytnutý žiadateľovi.

2. Žiadateľ, ktorý realizuje projekt v mesiaci december kalendárneho roka, je povinný zúčtovanie finančných prostriedkov charakteru uvedeného v § 7 bod 2 predložiť Mestskému úradu vo Vrútkach do 15.1. nasledujúceho kalendárneho roka.

3. Vyúčtovanie poskytnutej dotácie je potrebné predložiť Mestskému úradu vo Vrútkach na predpísanom tlačive v zmysle Prílohy č. 2 tohto nariadenia spolu s kópiami účtovných dokladov.

4. Nevyčerpané finančné prostriedky z dotácie žiadateľ bezodkladne vráti na účet mesta v zmysle zákona č. 431/2002 Z. z. o účtovníctve v znení neskorších zmien a predpisov.

**§ 10**

**Sankcie**

1. Žiadateľ, ktorý použil finančné prostriedky v rozpore so schváleným účelom použitia, je povinný zaplatiť Mestu Vrútky sankciu vo výške 0,05% z výšky schválenej dotácie za každý deň neoprávneného použitia finančných prostriedkov.

2. Za porušenie podmienok poskytnutia dotácie sa považuje:

- nedodržanie termínu vyúčtovania poskytnutej dotácie;

- použitie dotácie v rozpore s dohodnutým účelom;

- prekročenie lehoty ustanovenej alebo určenej na použitie dotácie;

- nehospodárne, neefektívne, neúčinné, nepodložené a nepreukázateľné vynakladanie s dotačnými prostriedkami.

**§ 11**

**Kontrola**

1. Účelom priebežnej kontroly je zabezpečiť dohľad nad čerpaním pridelenej dotácie po dobu realizácie projektu.

2. Kontrolu v zmysle VZN sú oprávnení vykonať:

- poverení zamestnanci Mestského úradu vo Vrútkach;

- hlavný kontrolór mesta;

- poslanci MsZ.

3. Osoba vykonávajúca priebežnú kontrolu má právo požadovať od žiadateľa informácie dotýkajúce sa projektu podľa obsahu predloženej žiadosti. Z tohto dôvodu má právo nahliadnuť do jestvujúcich účtovných dokladov, prezenčných listín a ostatnej dokumentácie súvisiacej s projektom.

4. V prípade nesúladu realizovaných aktivít s obsahom žiadosti o dotáciu osoba, ktorá vykonala priebežnú kontrolu u žiadateľa vyzve Mesto Vrútky na pozastavenie výplaty dotácie alebo o prehodnotenie jej výšky. Súčasťou výzvy je i Správa o kontrole.

**§12**

**Záverečné ustanovenia**

1. Návrh všeobecne záväzného nariadenia bol zverejnený na úradnej tabuli a na internetovej stránke Mesta Vrútky dňa 22.11.2019.

2. Dňom nadobudnutia účinnosti tohto VZN sa ruší VZN č. 9/2015 o poskytovaní dotácií.

3. Toto VZN bolo schválené uznesením MsZ vo Vrútkach č. ......... zo dňa ........ a účinnosť nadobudne dňa od 01.01.2020.

Mgr. Branislav Zacharides

primátor mesta

Príloha č. 1 k VZN č.7/2019

**Osnova projektu, žiadosti (VZOR)**

1. Identifikačné údaje žiadateľa

2. Právnická osoba - názov a adresa žiadateľa

3. Fyzická osoba - podnikateľ- meno a priezvisko, kontaktná adresa žiadateľa

4. IČO, DIČ, sídlo, bankové spojenie a číslo účtu

5. Meno, priezvisko, titul štatutárneho zástupcu žiadateľa

6. Názov projektu

7. Stručná charakteristika projektu

8. Časový harmonogram a miesto realizácie projektu (od - do)

9. Forma účasti mesta na projekte (pozícia spoluorganizátora, gestora a pod.)

10. Celkové náklady na projekt - rozpočet obsahujúci rozpis predpokladaných príjmov a výdavkov

11. Výška požadovanej finančnej dotácie

12. Verejno-prospešný charakter - očakávaný prínos pre mesto a jeho obyvateľov

13. Písomné prehlásenie žiadateľa o splnení všetkých daňových a odvodových povinností voči daňovému úradu a poisťovniam - sociálna, zdravotná

14.1 Čestné prehlásenie žiadateľa o dotáciu, že má voči poskytovateľovi (Mesto Vrútky) vyrovnané všetky existujúce záväzky a podlžnosti

14.2 Čestné prehlásenie žiadateľa o spôsobe propagácie mesta

15. Dátum, odtlačok pečiatky (právnická osoba) a podpis štatutárneho zástupcu žiadateľa alebo fyzickej osoby - podnikateľa (odtlačok pečiatky, ak sa používa)

Žiadatelia o dotáciu v oblasti športu vyplnia:

16.1 Počet členov (zaplatené členské príspevky v príslušnom roku)

16.2 Počet mládeže (do 18 rokov vrátane)

16.3 Počet členov vo veku nad 65 rokov

16.4 Reprezentanti SR k 31.12. predchádzajúceho roku

a) účastník Olympijských hier

b) účastník Majstrovstiev sveta

c) účastník Majstrovstiev Európy

16.5 Počet a názvy podujatí organizovaných na podporu rekreačného športu v predchádzajúcom roku

Príloha č. 2 k VZN č.7/2019

**Vyúčtovanie dotácie (VZOR)**

**Zúčtovanie finančných prostriedkov – dotácie**

Na základe Dohody č. .................... o poskytnutí finančnej dotácie z rozpočtových prostriedkov Mesta Vrútky v oblasti ...................................... na rok ..................

Vám predkladáme zúčtovanie finančných prostriedkov použitých v roku ..................

Vyúčtovanie podľa stanovených kritérií a projektu:

Cieľ a/ ....................................................................................................

....................................................................................................

....................................................................................................

Zúčtované náklady: ......................

Schválená dotácia: ......................

Cieľ b/ ....................................................................................................

....................................................................................................

....................................................................................................

Zúčtované náklady: ......................

Schválená dotácia: ......................

**Spolu: vyúčtované náklady na cieľ a/ a cieľ b/:**  ......................

**Schválená použitá dotácia:**  ......................

**Nevyčerpané finančné prostriedky z dotácie:** ......................

Príloha: Kópie účtovných dokladov

Čestné prehlásenie žiadateľa o spôsobe propagácie mesta: ........................................................

.....................................................................................................................................................................................................................................................................................................................................................................................................................................................................

Žiadateľ o dotáciu

Vrútky, dňa ........................... Pečiatka a podpis